《盗犯金川境扶侍母妹复走兴安有怀》
宋代·利登

歉岁古多盗，于今起丰年。
村村递迁偪，旗鼓莽相联。
蚍蝣信有力，复此走兴安。
淋漓雨万壑，骇浪惊前山。
携持母妹孤，寄此一叶寒。
犹胜去年冬，我身落梅川。
母子各一方，而中隔妖躔。
呼酒相劳苦，兹犹幸团栾。
百年几星霜，十九落忧患。
人生亦何乐，四顾愁我颜。
平生百事贫，所得惟林泉。
亦复不过取，溢量常恐颠。
天公尚不与，谓我取伤廉。
前登马岗云，回首东南天。
恻恻不得语，萧然泪潺湲。

作者简介：利登（生卒年不详）字履道，号碧涧，南城（今属江西）人，一说金川（今属四川）人。